Na území dnešnej obce Brodzany bolo osídlenie v neolite, bolo tu sídlo lengyelskej kultúry, sídlisko z doby bronzovej, laténskej a rímsko-barbarskej. Obec sa spomína od roku 1293 ako Brogen, Borogen, z roku 1295 ako Baragan, 1327 ako Baragian, 1773 ako Brogyany, 1920 ako Broďany, z roku 1948 ako Brodzany. Na lokalite Šiaškonce sú stopy osady z mladšej doby železnej. Brodzany sa svojou históriou a prírodnými krásami radia k popredným obciam povodia Nitry.
Prvými majiteľmi obce boli Brodziankovci, ktorí sa spomínajú už od roku 1293. Nepatrili k najbohatším rodinám, svoje dedičstvo drobili, delili a ostala im v podstate mimo majetku iba príslušnosť k feudálnej šľachte. Z ďalších majiteľov je treba spomenúť rodiny Forgáchovcov, Kvaššayovcov, ktorí na rozhraní 60-tych a 70-tych rokov 17. storočia postupne získali rodové majetky Brodziankovcov a viedli proti nim sústavne majetkové spory, až kým sa Brodzany s kaštieľom v roku 1844 nestali majetkom viedenskej bankárskej rodiny Vogelovcov z Friesenhofu.
Najstaršia zmienka o kaštieli ako o rodovom sídle Brodziankovcov je z roku 1377 (spomína sa ako kúria). Stavebné úpravy a prístavba veží sú známe z roku 1669. V roku 1894 bola v obci založená škrobáreň a tehelňa, v roku 1898 potrevné družstvo.
V hore nad dedinou sa nachádza evanjelická kaplnka, evanjelický neogotický kostolík z roku 1895 na Hôrke, s hrobkou majiteľov brodzianskeho kaštieľa
Brodzany majú materskú školu a základnú školu po 4. ročník , ktorej súčasťou je aj školská družina. V obci pôsobí JDS, spevácky zbor pod vedením Gréty Švercelovej, DHZ, futbalový klub, dychová hudba, folklórny súbor Husiarik. K tradičným akciám v obci patrí stavanie mája, podujatie k Mesiacu úcty k starším, Deň matiek, Deň detí, Jánske ohne, tvorba strašidiel z tekvíc, púšťanie šarkanov a posedenie pod jedličkou.